### Resume

Prisen på levering af asfalt er som mange andre produkter ramt af stigende priser. Det udfordrer årets planlagte opgaver med vedligeholdelse af veje og cykelstier. Forvaltningen vil derfor orientere om sagen og fremligge muligheder.

### Sagsfremstilling

Stigende priser på levering asfalt udfordrer årets vedligeholdelsesopgaver på de kommunale veje og cykelstier. Det er især stigende priser på materialer - eksempelvis granit og prisen for energi til produktion af asfalten. Forvaltningen ønsker derfor at orientere udvalget om de udfordringerne, der er forbundet hermed.

Forvaltningen vil også gerne drøfte muligheder for at ændre fokus i år til nogle andre anlægstyper, som pt. ikke er så følsomme overfor de nuværende pristigninger på rent asfaltarbejde. Det kan være forberedende anlægsopgaver i forbindelse med kommende asfaltarbejder eller mindre komfortforbedrende anlæg til eksisterende cykelstier mv.

### Sagens videre forløb

Sagen skal alene behandles af Teknisk Udvalg.

### Klima og resiliensvurdering

Der anvendes i dag for det meste fossile brændstoffer til fremstillingen af asfalt. Dette gælder også ved transport af materialer til produktionsstedet og asfalten ud til leveringsstedet. Enkelte leverandører arbejder på at levere mindre klimabelastende produkter.

### Teknik- og Miljødirektøren indstiller,

|  |  |
| --- | --- |
| at | udvalget drøfter og tilslutter sig forslaget om at ændre midlertidigt fokus i år til at arbejde med andre anlægstyper relateret til vejarbejder ved veje og cykelstier. |

### Beslutning

Drøftet og godkendt.

Rune Schultz og Danny Jensen var fraværende.